# SYDDANSK UNIVERSITET 7. april 2015

GS

Referat af konstituerende møde i Det Humanistiske Fakultets Ph.d.-udvalg den 3. februar 2014.

Til stede var: Carl Bache, Peter Simonsen Line Mex-Jørgensen, Hanne Cowling, Jette Ernst, Lars Frode Frederiksen, Iben E. Andersen, Nina Bonderup-Dohn (Lync), Nils Arne Sørensen (fra dagsordenens punkt 2).

Maria Mortensen var fraværende.

Sune Vork Steffensen deltog i dagsordenens punkt 5.

Iben E. Andersen forlod mødet under behandlingen af dagsordenens punkt 7.

De tilstedeværende medlemmer godkendte, at dagsordenen udvidedes med henholdsvis punkt 11 ”Medforfatterskaber” og punkt 12 ”Godkendelse af ph.d.-plan”.

Ad 1. Valg af næstformand.

Iben E. Andersen blev valgt som næstformand for perioden 1. januar – 31. december 2015. Valget indstilles til dekanens godkendelse.

Ad 2. Meddelelser.

Formanden orienterede om de overvejelser, der ligger til grund for forslaget om den særlige 'fleksible' 4+1+3 ordning som det tidligere ph.d.-udvalg havde fremsat til ledelsesbeslutning. Forslaget er tidligere blevet drøftet på institutledermøde, hvor der var enighed om, at der kunne arbejdes videre med forslaget med henblik på at afklare tekniske og juridiske forhold. Særlige problemstillinger er endvidere drøftet med Personalekontorets ledelse.

Ph.d.-udvalget tog til efterretning, at der arbejdes videre med modellen som pilotprojekt.

Ad 3. Fastsættelse af mødetidspunkt forårs- og efterårssemestret 2015.

Følgende mødedatoer blev fastlagt:

26. maj kl. 10 (Odense)

1. september kl. 14 (Kolding)

4. december kl. 10 (Odense)

Ad 4. Ph.d.-skolens budget samt godkendelse af kursusaktiviteter.

Et revideret **budget for Ph.d.-skolen** blev omdelt. Ph.d.-udvalgets formand gennemgik budgettet og orienterede i forbindelse hermed for rammerne herfor.

Budgettet blev godkendt.

De af **Ph.d.-skolen og FUP’erne planlagte kurser** skal godkendes af Ph.d.-udvalget. Ph.d.-udvalget godkender kursusudbuddet forud for hvert semester. Det foreslås, at ph.d.-udvalgets formand herudover på baggrund af FUP-ledernes tilbagemeldinger løbende godkender justeringer af kursusplanen, samt at ph.d.-udvalgets formand i forbindelse med 2., 4. og 5. semesters evalueringer godkender kursusaktiviteter, disses indhold og ECTS-værdi for den enkelte ph.d.-studerende.

Kursusudbuddet for foråret 2015 blev godkendt, og ph.d.-skolelederen blev bemyndiget til at foretage de nævnte øvrige godkendelser.

Det blev præciseret, at det blandt andet er FUP-ledernes ansvar at være bindeled mellem ph.d.-skolen og institut med henblik på planlægning og ud- og afvikling af fagspecifikke kurser og aktiviteter inden for de relevante faglige miljøer og sammen med hovedvejleder at sikre en optimal kursusportefølje for den enkelte ph.d.-studerende, jf. Ph.d.-studerende i centrum, men i centrum for hvad?

Ad 5. Obligatoriske kurser?

Sune Vork Steffensen deltog i punktet.

Formanden redegjorde for den hidtidige beslutning om udbud af obligatoriske kurser. Pr. E2014 har man besluttet at gøre en undtagelse ved at udbyde ”God videnskabelig praksis/videnskabsetik” som det eneste generiske kursus, der er obligatorisk.

Formanden orienterede om Ph.d.-rådets beslutning om, at alle fakulteter skal udbyde et RCR-kursus for de ph.d.-studerende. Udviklingen af dette sker i samarbejde med Bertil Dorch, SDUB, og Lars Ole Sauerberg er ankermand for humanioras vedkommende.

Sune Vork Steffensen redegjorde for sin henvendelse til ph.d.-skolelederen om at udbyde ”Litteratursøgning og referencehåndtering” som et obligatorisk kursus. Det er et vanskeligt farvand at navigere i – empirisk, forskningstraditioner, systematik mm. Der er tale om kompetencer, der tages for givet, men ikke nødvendigvis er det. Kursusevalueringer viser, at der er et ønske/behov for noget sådant. Han oplyste, at han efter sin henvendelse er blevet inddraget i udviklingen af fakultetets RCR-kursus. Han erkendte, at der er et vist overlap mellem RCR-kurset og ”Litteratursøgning og referencehåndtering”.

Efter en drøftelse og holdningstilkendegivelser i forhold til obligatorisk kursusudbud var der enighed om at følge kursusudviklingen (bl.a. hvad angår mulig integration med RCR-kurset) og eventuelt genoverveje muligheden af at udbyde ”Litteratursøgning og referencehåndtering” som obligatorisk kursus. Indtil videre fortsætter ”God videnskabelig praksis/videnskabsetik” som det eneste obligatoriske kursus.

Ad 6. Buddyordningen.

Formanden orienterede om buddyordningen, der blandt andet er med til at sikre det fagligt sociale miljø for de ph.d.-studerende, erfaringsudveksling og tværfaglige relationer. Ph.d.-skolen tilbyder moderat forplejning i tilknytning til aktiviteterne.

Der var enighed om det hensigtsmæssige i, at de ph.d.-studerende i Ph.d.-udvalget fungerer som buddies.

Ad 7. Dispensationer.

Ad a) Ph.d.-udvalget godkendte, at miljøskift er afviklet med ophold på Haifa Universitet, september – november 2014. (191282-).

Ad 8. Godkendelse af addendum.

Ad a) Ph.d.-udvalget godkendte addendum vedrørende specifikation af afviklingen af miljøskift, ændring af afhandlingens form samt en revideret tidsplan. (160464-).

Ad b) Ph.d.-udvalget godkendte addendum vedrørende afhandlingens form. (060285-).

Ad c) Ph.d.-udvalget godkendte addendum om ændring af projekttitel – begrundet i ændringer af empirisk og metodisk karakter. (120683-)

Ad 9. Bivejledning.

Ph.d.-udvalgets formand oplyste, at der blandt de ph.d.-studerende tilsyneladende hersker usikkerhed i forhold til bivejledning. I forskellige fora, d.v.s. intro- og vejledningskurser og evalueringssamtaler informeres der bredt herom.

Ad 10. Eventuelt.

Intet.

Ad 11. Medforfatterskaber.

Ph.d.-udvalgets formand oplyste, at der opleves konstant stigende problemer med fortolkningen af medforfatterskaber i forbindelse med de antologiske afhandlinger. Udvalgsmedlemmerne støttede op om behovet for udarbejdelse af et dokument om medforfatterskaber i ph.d.-afhandlinger ved det humanistiske fakultet, SDU.

Ph.d.-skolelederens udkast til retningslinjer blev drøftet og godkendt med enkelte præciseringer.

Skema til medforfattererklæring blev problematiseret og tages op til senere drøftelse.

Ad 12. Godkendelse af ph.d.-plan.

Ph.d.-planen udsendes til skriftlig høring med svarfrist den 3. februar 2015 kl. 16. Ved fristens udløb var der ikke fremkommet bemærkninger. Ph.d.-planen er hermed godkendt. (230383-).

Carl Bache

Ph.d.-udvalgsformand

Ph.d.-skoleleder